P6_TA(2005)0136

Bangladesh

Europa-Parlamentets beslutning om Bangladesh

Europa-Parlamentet,

- der henviser til samarbejdsaftalen mellem Det Europæiske Fællesskab og Folerepublikken Bangladesh om partnerskab og udvikling [1],

- der henviser til den stigende kritik af de stadig flere og grovere krænkelser af menneskerettigheder begået af officielle styrker og fundamentalistiske religiøse organisationer, som De Forenede Nationers Økonomiske og Sociale Råd gav udtryk for i februar 2005 (E/CN.4/2005/NGO/32), og også det amerikanske udenrigsministerium i februar 2005 (landerapport om praksis for menneskerettigheder i Bangladesh 2004) og Amnesty International (for eksempel Urgent Action 061/2005),

- der henviser til den erklæring, som formandskabet afgav den 29. januar 2005 på Den Europæiske Unions vegne om angrebet i Habiganj i Bangladesh,

- der henviser til forretningsordenens artikel 115,

A. der er foruroliget over de gentagne bombeangreb mod førende oppositionspolitikere, religiøse mindretalsgrupper, journalister og ngo'ers repræsentanter, navnlig over de to seneste granatangreb, som var rettet mod to fremtrædende oppositionspolitikere, den 21. august 2004 mod Sheikh Hasina, leder af Awami Ligaen og tidligere premierminister og den 27. januar 2005 mod den tidligere finansminister Kibria, der blev dræbt,

B. der er foruroliget over den seneste politiske udvikling i Bangladesh, hvor faren for fundamentalisme lader til at være stigende, og hvor dårlig regeringsførelse, korruption og nepotisme i alvorlig grad har undergravet retsstaten, herunder garantier i forfatningen for at beskytte de grundlæggende rettigheder i Bangladesh,

C. der er foruroliget over, at den bangladeshiske regering har haft begrænset succes med at bekæmpe voldshandlinger, og at truslerne fra ekstremistiske grupper fortsætter; der bemærker, at halvmilitære grupper fortsat opererer i landdistrikterne — i nogle tilfælde — med støtte fra lokale myndigheder,

D. der er foruroliget over, at religiøse mindretal, herunder hinduer, men også moderate muslimske grupper såvel som kvindeorganisationer er blevet ofre for en række voldelige angreb og intimidering i de seneste år,

E. der erkender, at det deraf følgende klima af frygt er blevet skabt ved magtmisbrug, der er udøvet af de muslimske fundamentalistiske partier i regeringen,

F. der henviser til, at mens Bangladesh har gjort nogle fremskridt på socioøkonomiske områder, herunder sundhed, sanitet, uddannelse, styrkelse af kvinders indflydelse, familieplanlægning og selvforsyning af fødevarer, har det ikke gjort fremskridt inden for de overordnede spørgsmål om regeringsførelse og fremme af menneskerettigheder, selv om en fornuftig tilgang til disse spørgsmål yderligere kunne forøge de socioøkonomiske fremskridt for landets befolkning,

G. der er foruroliget over den bangladeshiske regerings manglende evne til at retsforfølge dem, som udfører disse angreb, og den generelle forværrede situation med hensyn til lov og orden i Bangladesh i løbet af det sidste år, bemærker dog, at den bangladeshiske regering den 22. februar 2005 forbød to muslimske kriminelle organisationers aktiviteter og indefrøs deres aktiver,

H. der fremhæver, at samarbejdsaftalen mellem EF og Bangladesh bygger på respekt for menneskerettigheder, demokratiske principper, og at overtrædelsen af artikel 1 er et brud, som kan true aftalens videreførelse,

I. der henviser til, at Kommissionen må sikre, at menneskerettighedssituationen i Bangladesh overvåges, og at Europa-Parlamentet holdes orienteret om den,

J. der henviser til, at Bangladesh har forpligtelser i henhold til folkeretten og som en stat, der er part i både den internationale konvention om borgerlige og politiske rettigheder og De Forenede Nationers konvention mod tortur og anden grusom, umenneskelig eller nedværdigende behandling eller straf, men at det endnu ikke har vedtaget nogen gennemførelsesbestemmelser,

1. fordømmer de gentagne bombeangreb og opfordrer indtrængende den bangladeshiske regering til at sikre, at internationalt efterforskningspersonale, som bistår de bangladeshiske efterretningsstyrker, vil få fuld adgang til alle beviser vedrørende angrebene i overensstemmelse med regeringens egne tilsagn, og opfordrer indtrængende den bangladeshiske regering til at offentliggøre en fuldstændig efterforskningsrapport;

2. opfordrer indtrængende den bangladeshiske regering til at overholde de instrukser, der er udstedt af landets højesteret for at undgå misbrug af retlige instrumenter ved at tilbageholde demonstranter fra oppositionen og afholde sig fra at undertrykke fredelige politiske protester ved hjælp af anholdelser og tortur;

3. opfordrer indtrængende den bangladeshiske regering til navnlig at standse de operationer til bekæmpelse af kriminalitet, som gennemføres af de halvmilitære styrker (RAB), og som fører til udenretslige drab; påpeger, at den ansete menneskerettighedsorganisation ODHIKAR har oplyst, at der i 2004 var 90 offentligt indberettede dødsfald blandt anholdte som følge af tortur;

4. opfordrer den bangladeshiske regering til at gøre det muligt for befolkningen at deltage i traditionelle kulturelle begivenheder og træffe sikkerhedsforanstaltninger, for at disse begivenheder, som afspejler en tradition af tolerance og sekularisme, kan blive afholdt under sikre forhold;

5. opfordrer indtrængende den bangladeshiske regering til at tage forebyggende skridt over for muslimske halvmilitære grupper, som står bag voldshandlinger og intimidering i Bangladeshs landdistrikter;

6. gentager sin støtte til kravet om retsforfølgelse af de personer, der bevisligt har deltaget i massakren på bangladeshiske borgere og i andre krigsforbrydelser i løbet af Bangladeshs befrielseskrig i 1971;

7. mener, at det i lyset af de parlamentsvalg, som skal afholdes i slutningen af 2006 eller i begyndelsen af 2007, er nødvendigt med systematiske reformer for at genoprette principperne for god regeringsførelse, og for at valgkommissionen og forretningsministeriet kan fungere uafhængigt;

8. mener, at en koordineret tilgang fra alle donorers side på verdensplan vil være nødvendig for at støtte sådanne reformer;

9. opfordrer alle parter til at afstå fra udemokratiske handlinger og til at indlede en dialog ved fuldt ud at deltage i den demokratiske proces i Parlamentet; opfordrer navnlig oppositionspartier til at standse deres boykot af det parlamentariske arbejde, idet uro og vold forværrer situationen for den bangladeshiske befolkning;

10. udtrykker sin støtte til de principielle skridt, som EU's repræsentanter har taget i løbet af det sidste år som forsvar for religiøse mindretals rettigheder i Bangladesh som f.eks. deres fysiske tilstedeværelse i et kompleks for Ahmadijja-muslimer i oktober 2004, da fundamentalisterne havde planer om at udføre et masseangreb på komplekset;

11. opfordrer Rådet til at tage anvendelsen af bestemmelsen om menneskerettigheder og demokrati i samarbejdsaftalen mellem EF og Bangladesh op til fornyet overvejelse og vurdere, hvorvidt den bangladeshiske regering gør en tilstrækkelig indsats for grundlæggende at forbedre menneskerettighedssituationen;

12. noterer sig, at de seneste begrænsede skridt, som den bangladeshiske regering har taget for at forbedre den politiske situation i landet, vil tilskynde den bangladeshiske regering til at skabe en situation i overensstemmelse med lov og orden og bidrage til ethvert betydeligt fremskridt i spørgsmål som f.eks. god regeringsførelse, pressefrihed, bekæmpelse af korruption og respekt for menneskerettigheder;

13. pålægger sin formand at sende denne beslutning til Det Europæiske Råd, Rådet, Kommissionen, medlemsstaternes og kandidatlandenes regeringer og parlamenter og De Forenede Nationers generalsekretær og Bangladeshs regering.

[1] EFT L 118 af 27.4.2001, s. 48.

--------------------------------------------------